Document ID: 31994D0096

ΑΠΟΦΑΣΗ ΤΗΣ ΕΠΙΤΡΟΠΗΣ της 3ης Φεβρουαρίου 1994 περί θεσπίσεως ιδιαιτέρων κανόνων όσον αφορά την καλή διαβίωση των ζώων κατά τη μεταφορά σε ορισμένες περιοχές της Ελλάδας δυνάμει του άρθρου 16 της οδηγίας 91/628/ΕΟΚ του Συμβουλίου (94/96/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/628/ΕΟΚ του Συμβουλίου της 19ης Νοεμβρίου 1991 για την προστασία των ζώων κατά την μεταφορά και για την τροποποίηση των οδηγιών 90/425/ΕΟΚ και 91/496/ΕΟΚ (1), όπως τροποποιήθηκε από την απόφαση 92/438/ΕΟΚ (2), και ιδίως το άρθρο 16,
Εκτιμώντας:
ότι, με την οδηγία 91/628/ΕΟΚ, θεσπίζονται απαιτήσεις οι οποίες εφαρμόζονται σε όλες τις μεταφορές ζώων στο εσωτερικό, προς και από τα κράτη μέλη-
ότι σε ορισμένες περιοχές της Ελλάδας εμφανίζονται τέτοιου είδους φυσικοί καταναγκασμοί λόγω ιδίως της μεγάλης απόστασής τους από την ηπειρωτική χώρα-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι κανόνες που προβλέπονται στο άρθρο 5 παράγραφος 1 στοιχείο β) και παράγραφος 2 στοιχεία β), γ) και στ), καθώς και στις παραγράφους 3, 4, 18, 19, 20, 21, 22, 23, 25 και 26 του παραρτήματος της οδηγίας 91/628/ΕΟΚ δεν εφαρμόζονται για τη μεταφορά ζώων όπως αναφέρεται στο άρθρο 1 παράγραφος 1 στοιχείο α) της εν λόγω οδηγίας στο εσωτερικό των περιοχών, όπως ορίζεται στο παράρτημα της παρούσας απόφασης, και για τις μεταφορές ζώων μεταξύ των περιοχών αυτών και της ηπειρωτικής Ελλάδας εφόσον τηρούνται οι διατάξεις του άρθρου 2.
Άρθρο 2
Οι ακόλουθοι κανόνες εφαρμόζονται στις περιοχές που αναφέρονται στο άρθρο 1.
1. Κάθε μεταφορά ζώων πρέπει να κοινοποιείται στην αρμόδια κτηνιατρική αρχή. Το άτομο το οποίο είναι επιφορτισμένο με τη μεταφορά οφείλει να προσκομίζει στην εν λόγω αρχή πλήρη στοιχεία όσον αφορά:
α) τα μέσα μεταφοράς-
β) το είδος και τον αριθμό των μεταφερομένων ζώων-
γ) την καταγωγή και τον ιδιοκτήτη-
δ) την αφετηρία και τον προορισμό-
ε) την ημερομηνία και τον χρόνο της αναχώρησης και
στ) το δρομολόγιο, ανεξαρτήτως της διάρκειας του ταξιδιού.
2. Η αρμόδια αρχή λαμβάνει τα κατάλληλα μέτρα για τη φόρτωση και την εκφόρτωση των ζώων επί/από τα μέσα μεταφοράς και ελέγχει ότι:
α) τα συνοδευτικά έγγραφα ανταποκρίνονται στις απαιτήσεις του εθνικού και κοινοτικού δικαίου-
β) ο επιτόπου εξοπλισμός ανταποκρίνεται στις απαιτήσεις ασφαλούς μεταφοράς των ζώων και
γ) η κατάσταση της υγείας των ζώων επιτρέπει τη μεταφορά.
3. Η φόρτωση και η εκφόρτωση των ζώων πρέπει να πραγματοποιείται χρησιμοποιώντας τον κατάλληλο εξοπλισμό και κατά τέτοιο τρόπο ώστε να μην διακινδυνεύει η υγεία των ζώων.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 3 Φεβρουαρίου 1994.

Labels: 20
8
3
6
18